
CyORPORUM,  de  quibus  in  scientia  naturali 
disseritur,  numerus  formidabilis,  studium  in¬ 
finitum,  semper  tironi  videntur:  animusque 
ejus  infirmus  et  nondum  evolutus,  ab  itinere 
difficili  et  minime  invitanti  principio  rece¬ 
dere  allicitur.  Mox  autem  prospectus  pla¬ 
nior  amoeniorque  evadit  ;  perseverantiae 
praemium  nobile  distansque  discernit ;  magis. 

CZ  DE  PLANTARUM  GENERATIONE. 

magisque  persistit ;  laboris  metam  denique- 
pertingit ;  manuque  avida,  et  corde  perlaeto, 
laurum  diu  exoptatam  comprendit. 

Philosophi  autem,  ut  Naturae  studium  fa¬ 
cilius  redderent,  et  minus  molestum,  pro¬ 
ductiones  ejus,  temporibus  etiam  antiquis, 
in  tres  divisiones  distribuerant,  quae  regna, 
Animale  nempe,  Minerale,  et  Vegetabile  ap¬ 
pellavere  ;  hasque  divisiones  nominibus  im¬ 
mutatis,  (regnum  Gaseum  rectissime  adden¬ 
tes),  nostro  seculo  retinemus. 

Regnum  vegetabile  in  arte  salutari  omni¬ 
um  longe  utilissimum  est ;  non  solum  quia 
aegrotantibus  diaetam  simplicem  ministrat, 
sed  quia  ex  illo  remedia  plurima,  felicia,  et 
in  morbis  curandis  praepotentia,  quoque  de¬ 
rivantur.  Neque  agri,  hortusve  nostri,  haec 
soli  suppeditant ;  ultimis  enim  ab  orbis  ter¬ 
rarum  regionibus,  herbae  medicinales,  (qua¬ 
rum  noxias  sive  inutiles  rejicere,  optimasque 

eligere,  medicum  liberalem  parari  oportet), 
assidue  his  littoribus  importantur.  Omni¬ 
bus  igitur,  medicinae  scientia1  animos  dili¬ 
genter  applicantibus,  maximi  momenti  Phy- 
tologise  studium,  vel  est,  vel  esse  meretur. 

Multum  inter  se  regna  superiora  diffe¬ 
runt  :  nullam  sibi  alia  assimilandi  habent 
fossilia  facultatem  ;  hanc  autem  plantae  atque 
animalia  in  summa  perfectione  possident : 
haec  insuper  species  propagant,  fossilia  nun¬ 
quam  ;  haec  igitur  viva,  illa  inanima  dicun¬ 
tur. 

Modis  tamen,  regna  Naturae  animata,  or¬ 
ganisque  sese  multiplicandi,  minime  conve¬ 
niunt.  Quas  enim  partes  genitales  ab  initio 
habuerunt,  easdem  usque  ad  vitae  extinc- 
tionem  animalia  conservant  :  has  autem,  e 
contrario,  interitum  ante  suum,  plantae  sae¬ 
pissime  amittunt,  et  alias,  novas,  integras- 
que,  vice  in  sua  quae  etiam  celeriter  evanes- 

cent,  postea  accipiunt.  Haec  regna  nihilo¬ 
minus  finibus  accuratis  nondum  a  Philoso* 
phis  divisa  sunt ;  nec  illos  fines  in  Natura 
existere,  nobis  maxime  verisimile  videtur. 
Facultas,  certe,  in  alios  locos  sua  sponte 
movendi,  signum  indubitatum  animalia  a 
plantis  distinguens,  per  multos  annos  habi¬ 
ta  fuit ;  his  autem  diebus,  potestatem  motus 
voluntarii  quaedam  plantae  possidere  affir¬ 
mantur.  Orificia  quidem,  quibus  et  nutri¬ 
mentum  ingeritur,  ejusque  reliquiae  sunt 
ex  corpore  rejiciendae,  regni  animalis  indi¬ 
cia  esse  propria  dicuntur,  et  in  animalibus 
majoribus  certissime  videri  possunt  :  in 
quibusdam  autem  classibus  animalium  infe¬ 
riorum,  quae  vegetabilium  naturae  sensim 
appropinquant,  haec  orificia  penitus  oculo¬ 
rum  obtutum  effugiunt.  In  plantis,  tamen, 
et  animalibus,  multa  sunt  signa  externa, 
quae  quantum  notatio  communis  postulat, 
haec  regna  inter  se  distinguere  sufficiunt. 


DE  PLANTARUM  GENERATIONE* 


De  plantarum  generatione,  de  illo  Naturae 
processu,  qui  ab  initio  mundi,  usque  ad  se- 
culum  nostrum,  in  omni  ejus  pulchritudine 
regnum  vegetabile  conservavit,  et  in  annos 
postremos  prodere  continuabit,  me  paucas 
observationes  jam  jam  fert  animus  offerre. 
Hae  quidem  inutiles  et  indignae,  quum  in 
Phytologiae  studium,  ipse  nondum  longe,  vix 
intra  limitem  profecto,  processerim,  recogni¬ 
tioni  quam  prelo  paratiores  habendae  :  sed 
quoniam,  in  hac  Academia  illustri,  unum¬ 
quemque  summos  in  medicina  honores  am¬ 
biturum,  dissertationem  quandam  subjicere, 
et  postea  in  publico  defendere,  oportet,  hanc 
rudem  scilicet  et  indigestam,  summa  cum  hu¬ 
militate  eruditorum  examini  propono. 

Imprimis,  igitur,  de  Florum,  sive  Planta¬ 
rum  generationis  organorum  anatomia,  ver¬ 
ba  paucissima  subjicere,  et  cogitationes  ali¬ 
quas  physiologicas  de  eorundem  functioni- 

bus  deinde  subjungere,  mecum  in  animo 
constitui.  Hunc  ordinem  consequutus,  dum 
paginas  inferiores  inscripserim,  nulla  nova 
experimenta,  a  me  ipso  instituta,  describen¬ 
da  habeo.  Talia  enim  experimenta,  quae 
plantarum  generationem  illustrarent,  et  tem¬ 
pus  et  opportunitas  constituendi  mihi  aeque 
abfuerunt :  quod  ni  ita  se  haberet,  talium 
certe  summam  lubentissime  in  publicum  pro¬ 
duxissem  ;  hanc  enim  sententiam  Senecae 
illustrissimi  semper  in  animo  retinui,  et  sem- 
per  retinebo,  “  Si  cum  hac  exceptione  detur 
“  sapientia,  ut  illam  inclusam  teneam,  nec 
“  enunciem,  rejiciam.55 

SECTIO  PRIMA. 

DE  FLORUM  ANATOMIA. 

In  Naturae  vultu,  quid  plantarum  floribus 
est  pulchrius,  jucundius  ?  Quid  Philosophi, 
seu  Poetae,  seu  Pictoris,  oculis  amoenius  ? 
Quid,  in  aestatis  foecunditate,  sensibus  re¬ 
creandus  ?  Quid,  in  hieme  sterili  cupidius 
optatum  ?  Ili  autem  flores  caduci  sunt,  pro¬ 
verbio  caduci.  Plantarum  tamen  propaga¬ 
tionis  origines  sunt,  nec,  ante  illud  propo¬ 
situm  peractum,  unquam  evanescunt. 

Planta,  ubi  primum  magnitudinem  neces¬ 
sariam,  sive  firmitatem  assequuta  est,  alias 
sibi  similes  procreando  apta  evadit,  floresque 
ejus  evolvi  incipiunt.  Foliorum  ex  angulis, 
vel  a  caulibus  extremis,  flores  saepissime 

proveniunt :  haud  semper  tamen  :  in  plantis 
enim  quibusdam,  ex  partibus  minime  con¬ 
suetis  oriri  invenientur  *. 

In  floribus  nominandis  lingua  phytologica 
fere  definita  est :  in  communi  autem  allo¬ 
quio,  illum  florem  unum,  qui  revera  conge¬ 
ries  minorum  est,  nonnunquam  nominamus  t : 
neque  illas  plantarum  partes,  eorum  flores 
appellare,  quae  talia,  apud  indoctos,  nomina 
nunquam  acciperent,  inter  Botanicos  inusita¬ 
tum  est® 

Flores  igitur,  sive  simplices  sunt,  sive,  cum 
flosculi  complures  ex  uno  pedunculo  com¬ 
muni  oriuntur,  complexi ;  adeo  ut  multi  flo- 


*  Perlege,  lector,  opus  utilissimum  inscriptum,  “  The  Principies 
of  Botany,  and  of  Vegetable  Physiology,  translated  from  the  Ger- 
man  of  D.  C.  Willdenow. 

f  Audi  praelectiones  eruditissimas  Doctoris  Rutherford>  in  hac 
Academia  Scientiae  Botanicae  Professoris. 

res  simplices  ad  unum  complexum  forman¬ 
dum  necessarii  sint. 

Licet  autem,  aspectu  primo,  Hores  quamplu- 
rimi  structura  simplicissima  esse  videantur, 
semper  oculis  propriis  admotis,  ex  partibus 
variis  eos  componi  «invenimus.  Hae  partes 
numero  quinque  sunt,  et  ex  calyce ,  corolla , 
nectario ,  staminibus ,  et  pistillo  consistunt  : 
et  quum  partes  tioris  universae,  ad  functio¬ 
nem  speciei  propagationis  promovendam 
tantum  proveniunt,  harum  momentum,  in 
vegetationis  oeconomia,  pro  usu  singularum 
in  hoc  eventu  promovendo,  semper  aestimare 
possumus. 

Illae  tamen  partes,  non  in  floribus  singulis 
omnes  existunt :  in  plerisque  certe  viden¬ 
tur  ;  sed  in  plantis  aliis  aliae  saepe  deficiunt. 
Sic  his  deest  floribus  calyx,  iliisque  corolla : 
in  his  stamina  deficiunt,  in  illis  pistillum. 

B 

Stamina  organa  masculina  generationis 
sunt ;  et  illi,  qui  stamina  solum  comprehen¬ 
dunt,  flores  masculi  nominantur.  Pistillum, 
e  contrario,  organum  est  femineum ;  et  illi, 
in  quibus  hoc  solum  existit,  flores  feminei  di¬ 
cuntur.  Omnes  tamen  illos,  qui  stamina 
tantum,  seu  pistillum  continent,  flores  impey'- 
fectos  nominamus.  Plantae  autem  quam- 
plurimae,  in  floribus  suis,  et  stamina  et  pis¬ 
tillum  comprehendunt ;  illasque  igitur,  flores 
hermaphroditos ,  et perfecto s9  habere  dicimus. 
Illi,  pari  ratione,  flores,  qui  et  calycem  et 
corollam  ostendunt,  completi ,  illi  que  vicis- 
sim,  quibus  harum  utra,  sive  ambae  absint, 
incompleti  esse  a  Botanicis  habentur. 

Quum,  insuper,  plantae  diversae,  stamina 
et  numero  et  forma  dissimilia,  ostendant,  ex 
hac  varietate  Linnaeus  eruditissimus  atque 
celeberrimus.  Systematis  sui  ingeniosi  Clas¬ 
sium  fundamenta  fecit.  Complures  etiam 
plantae,  Ordinum  discrimina  ex  pistillo  de- 

ducunt.  Quamobrem  vegetabilium  ordo, 
ab  illo  auctore  illustri  adhibitus,  Systema 
Sexuale  appellatur. 

Nunc  autem,  de  partibus  florum  indivi¬ 
duis,  nobis  quasdam  observationes  breviter 
proponendum  est. 

i.  Dc  Calyce . — Manus  in  nostras,  ut  ejus 
partium  structuram,  sive  pulchritudinem, 
accurate  scrutemur,  si  florem  communem  et 
perfectum  capiamus,  foliola,  seu  integumen¬ 
ta  parva  quaedam,  et  saepissime  viridia,  par¬ 
tes  circum  alias,  ex  pedunculo  extremo,  ex¬ 
trinsecus  extendere  videmus.  Hoc  vela¬ 
mentum,  nomine  calyx,  vel  integrum  et  mo- 
nophyllum ,  vel  partitum  seu  poly phy  Ilum  ex- 
fistit.  Viride  saepissime  est,  ut  supra  dic- 
itum  ;  in  paucis  autem  floribus  coloris  diversi 
lesse  affirmatur  *.  Cum  haec  tamen  floris 


*  Vide  Willdenow  passina. 

divisio  non  viridis  integre  coloris  est,  an 
calyx  verus,  an  corollae  pars  potius  habenda, 
nobis  non  inquisitione  indignum  videtur : 
et  insuper,  si  in  animo  retineamus,  gaseos 
oxygenii  quantitatem,  sicuti  folia  plantae, 
calycem,  cum  viridis  est,  sole  lucente  tran- 
spirare,  sed  si  alii  coloris  sit,  nunquam,  haec 
dubitatio  haud  parum  confirmatur. 

Linnaeus  clarissimus,  calycem  corticis 
epidermis  processum  esse  censuit,  et  modo 
eodem  corollam  ex  cortice  proprio  sive  in¬ 
terno,  stamina  ex  ligno,  et  pistillum  ex  me¬ 
dulla  formari  judicavit.  Sic  in  ejus  senten¬ 
tia,  vegetatio  ex  plantae  medulla  sola  pen¬ 
debat  ;  illamque  medullae  animalium  spinali 
momento  aequalem  esse  credidit.  Eidem 
sententiae  Jussieu  eruditus  assensit 

Calyx  denique,  in  plantis  quibus  adest, 


*  Vide  Willdenow,  praesertim  in  Physiologia. 

floris  alias  et  internas  partes,  ante  earum 
evolutionem,  majoribus  firmitate  et  crassitu¬ 
dine  suis,  detendere  praestat. 

ii.  De  Corolla. — Intra  calycem  proxime 
corollam  invenimus.  Haec  florum  omnium 
plerumque  pars  est  elegantissima,  et  calyce 
semper  structura  mollior  :  generationis  orga¬ 
na  vera  angustius  circumducitur  :  viridis  co¬ 
loris  rarissime  est  :  omnium  autem  ferine 
aliorum  hanc  quotidie  colorum  invenimus. 
Sic  Lilium  Commune  corollam  candidam ,  Ra* 
nunculus Jlavamy  Rosa  Gallica  rubram ,  et  Aco¬ 
nitum  lividam  ostendunt :  neque  rarius,  colo¬ 
res  varios,  ut  Viola  tricolori,  et  Tulipa,  in  ea¬ 
dem  corolla  videmus. 

Corollae  divisiones  petala  nominantur. 
Cum  ex  parte  una  tantum  consistit,  quae  ni¬ 
hilominus  sese  in  segmenta  circum  margi¬ 
nem  dividere  potest,  si  apud  basim  integra 
maneat,  talem  corollam  monopetalam  voca- 

mus.  Si  autem,  et  apud  marginem  basim¬ 
que  in  petala  varia  divisa  sit,  quicunque  ho* 
rum  numerus  fuerit,  corolla  ea  poly petala  ap¬ 
pellatur. 

Corolla  autem  monopetala,  in  floribus 
aliis,  formas  alias  inducit.  Si  in  flore  Cardui 
Nutantis  tubulosa. ,  et  in  Campanula  Rotundi- 
folia  campanulata  est ;  in  aliis  etiam  corollam 
globosam ,  et  infundibuliformem  videmus.  Va¬ 
rietates  quoque  suas  habet  corolla  polype- 
tala,  ut  in  Rosa,  Pisoque  observamus. 

Color  tamen  corollae  varius  adeo  et  spe¬ 
ciosus,  non  ante  ejus  evolutionem  in  germi¬ 
ne  invenitur,  Cuj  usque  enim  floris,  adhuc 
in  calyce  inclusi,  corolla  coloris  candidi, 
sive  subpallidi  est :  quum  primum  autem  ca¬ 
lyx  sese  pandere,  partesque  internas  luci, 
coeloque  exponere,  incipit,  eodem  tempore 
corolla  colorem  proprium  gradatim  induere 
inchoat  :  et  quemadmodum  ille  magis  ma-( 

gisque  explicatur,  sic  etiam  haec  tinctus  su¬ 
os  varios  recipere  persistit,  donec  radiis  sola¬ 
ribus,  aurisque  coeli  se  in  pulchritudine  per¬ 
fectam  patefecit.  Hanc  inter  explicatio¬ 
nem,  corolla  prius  tinctus  duos,  sive  tres, 
haud  rarius  mutabit,  quam  colorem  suum 
postremum  stabilemque  acquirit  *. 

Hac  in  mutatione  colorum  promovenda, 
lux,  apertusque  aer,  praecipue  agere  viden¬ 
tur.  Plantam  enim  ullam  et  luci  aerique 
occlusam,  nec  folia  viridia,  neque  flores  co¬ 
loratos  producturam  esse,  sed  totam  palli¬ 
dam,  debilem,  et  coloris  fere  expertem  futu¬ 
ram,  Botanicis  omnibus  praecognitum  est : 
de  hoc  autem  argumento,  latius  in  praesen¬ 
ti  scribere,  non  nobis  in  animo  est  t. 


•  Inspice  opus  ex  pluribus  voluminibus  constans,  inscriptum. 
“  The  Encyclopaedia  Britannica,”  et  sub  verbo  “  Colour.” 

t  ^  ide  librum  eundem,  et  etiam  Doctoris  Murray  opus  “  Ele* 
“  ments  of  Chemistry,”  sub  capite  “  Light,” 

Corolla,  una  cum  calyce,  floris  partes  cen¬ 
trales,  atque  momenti  majoris,  protegere  pro¬ 
dest,  et  textura  sua  delicata,  amplexuque  anx 
tiore,  illo,  in  germine,  munere  aptissime  fun¬ 
gitur.  Ubi  autem  corolla  soli  explicata  est, 
omnis  tametsi  tum  primum  hujus  pulchritudo 
conspicua  fiat,  tum  primum  etiam  de  ejus¬ 
dem  utilitate  difficillime  judicare  possumus. 
Haec  quidem  pars,  ut  flos  omnis  existat,  haud 
absolute  necessaria  est,  quia  corolla  ipsa  ali¬ 
quando  deficit,  nec  eo  secius  generationis 
functiones  usitatae  minime  interruptae  pro¬ 
grediuntur.  Petala  corollae  expandentia  in 
auris  huc  et  illuc  fluctuare,  eoque  modo  sta¬ 
minum  et  pistilli  actionem  reciprocam  adju¬ 
vare,  Botanicis  nonnullis  verisimile  visum  est, 
meusque  sententiae  eidem  fert  animus  assen- 
tire.  Corollas  etiam  florum  mei  producen¬ 
tium,  maculas  coloratas  (quae  ab  illo  maculae 
indicantes  appellantur),  quasdam  plerumque 
ostendere,  Sprengel  industrius  demonstrat, 
pignisque  ab  illis  apes,  cibum  solitum  quae* 

rentes,  allici  judicat.  Quam  utilia,  in  gene¬ 
rationis  functionibus  plantarum  quarundam 
promovendis,  haec  fiunt  insecta,  postea  de¬ 
monstrandum  est. 

iii.  De  Ncctario.  —  Floris  illa  nectarium 
est  pars,  quae  creberrime  deficit,  quae  mini¬ 
me  accurate  definitur.  Sub  hac  quidem  ap¬ 
pellatione,  omnia  illa  corpora,  quae  aliis  flo¬ 
rum  partibus  dissimilia  sunt,  utcunque  variae 
eorum  forma  et  natura,  Linnaeus  *  compre¬ 
hendere  solebat :  haec  autem  definitio,  primo 
semper  aspectu,  nequaquam  accipienda  vi¬ 
detur,  quanquam  meliorem  invenire  haud  fa¬ 
cile  fuerit.  Omnia  haec  corpora,  quidem, 
non  nomen  tale  merentur,  quia  nectarium  il¬ 
lam  floris  partem,  quae  succum  dulcem,  sive 
nectar,  secernit,  proprie  significat :  sed  die¬ 
bus  his  nostris,  Linnaei  vestigia  sequentes, 
partes  multas  variasque  similiter  designamus. 

c 


Inspice  Linnaei  Opera. 

Willdenow  Professor,  ingeniosus  et  illus¬ 
tris,  cujus  opus,  de  Botanices  rudimentis, 
omnes  alias  dissertationes  in  Germania  trans¬ 
cendit,  hanc  appellationem  constitutam  iti¬ 
dem  conservavit,  et  ex  functionibus  singula¬ 
rum  genera  varia  distinguit :  methodum  igi¬ 
tur  eandem  nos  in  praesenti  sequemur. 

Nectaria  in  genera  tria  aptissime  dividi 
possunt ;  in  illa  scilicet,  quae  mei  sive  succum 
dulcem  secernunt :  illa  quae  succum  eundem 
conservare  praestant :  in  illa  denique,  quae 
organa  vera  secernentia,  sive  stamina  prote¬ 
gunt,  vel  ad  fructus  incrementum  promoven¬ 
dum  quavis  ratione  prodesse  videntur. 

i.  Nectaria,  quae  mei  sive  succum  dul¬ 
cem  revera  secernunt,  glandulae ,  sive  squa¬ 
mae  exsudantes ,  sive  pori  nectariferi  sunt. 
Glandulae  aut  petiolum  habent,  aut  non,  et 
forma  et  magnitudine  variis  videntur  :  squa¬ 
mae  exsudantes  in  foramina  parva  succum 
suum  secernunt :  et  pori  nectariferi,  sive  fo~ 

veae  parvae,  sive  vestigia  minuta  mei  conti- 
nentia  sunt,  et  in  aliis  partibus  Horum  alio¬ 
rum  inveniuntur. 

2.  Ncctaria,  quae  succum  eundem  reci¬ 
piunt  et  conservant,  variis  etiam  generibus 
sunt,  et  se  in  formam  cuculli ,  sive  tubi ,  sive 
foveae ,  sive  plicae ,  sive  calcaris,  in  floribus 
variis  reducunt :  nec  illa  semper  in  parte  ea¬ 
dem  florum  omnium  videmus,  quia  unum  in 
calyce  positum  est,  in  corolla  alterum,  et  sic 
de  caeteris,  nectari  i  situ,  secundum  sui  floris 
naturam,  diverse  modificato. 

3.  Nectaria  quoque,  quae  organa  superiora 
secernentia  protegunt,  sive  functiones  alias 
necessarias  promovere  adjuvant,  formas  sibi 
varias  assumunt.  Nunc  enim  corollae  pi'oces- 
sus  parvus,  se  in  fornicis  figuram  super  sta¬ 
mina  extendens,  nectarium  nominatur  :  nunc 
cylindrus  tenuis  pistillum  circumplectens,  et 
stamina  sustentans  :  et  alias,  cristula  capillaris 

barbae  similis  in  calyce,  sive  corolla  posita : 
cum  corporibus  aliis,  quibus  haec  appellatio 
subinde  ascribitur 

Nectaris  ejusdem,  ab  his  florum  partibus 
vel  secreti,  vel  conservati,  ad  apes,  sive  in¬ 
secta  alia,  in  floris  generatione  necessaria, 

A 

alliciendum,  propositum  praecipuum  esse  ex¬ 
istimatur. 

iv.  De  Staminibus . — Maximi  momenti  in 
florum  functionibus  stamina  semper  habenda, 
quippe  quae  generationis  organa  (ut  supra 
dictum)  mascula  sunt,  quibus  non  agentibus, 
aut  saltem  existentibus,  plantarum  propa¬ 
gationis  consilia  nunquam  perfici  potuere. 
Inter  corollam  et  pistillum  saepissime  inve¬ 
niuntur,  et  circum  hoc  in  ordine  exacto  sese 
disponunt :  in  floribus  diversis  numero  maxi¬ 
me  diversi  sunt,  et  in  hoc  flore  stamen  unum 

*  Hae  omnes  definitiones  in  Willdenow  Professoris  opere  pluri¬ 
bus  verbis  descriptae,  figurisque  propriis  illustratae  invenientur. 

tantum,  dum  in  illo  centum  et  amplius  for¬ 
tasse  videbimus.  Ex  partibus  duabus,  fila¬ 
mento,  scilicet,  et  an  t lier  a,  haec  organa  ne¬ 
cessaria  consistunt  ;  et  ex  variis  partibus, 
jam  calyce,  jam  corolla,  jamque  receptaculo, 
in  variis  exemplis  originem  suam  deducunt. 


Filamentum,  corpus  longulum,  et  plerum¬ 
que  tenue  est,  quod  ad  antlieram  sustinen¬ 
dam,  et  elevandam  solum  esse  utile  videtur. 
Formae  nihilominus,  et  tenuitatis,  et  longi¬ 
tudinis  varietates  filamenta  ostentant :  nunc 
enim  subnlata ,  aut  cordata ,  aut  etiam  cunei¬ 
formia  :  nunc  capillaria ,  vel  filiformia ,  vel  di¬ 
latata  :  nunc  denique  brevia ,  sive  longa ,  ae¬ 
qualia ,  sive  inaequalia  in  variis  floribus  oriun¬ 
tur.  Ilie  et  illic  quoque  filamentum  quasi 
articulatum  invenimus.  In  singulis  autem 
plantis  speciei  ejusdem,  typum  certum  et  pe¬ 
culiarem  haec  pars  semper  oculis  offert. 


Anthera  e  contrario,  corpusculum  est  ca- 

vum,  ex  cellulis  membranaceis  compositum, 
et  pulveris  cujusdam  subtilissimi,  pollinis  dic¬ 
ti,  quantitatem  pro  magnitudine  sua  conti¬ 
net.  Antheram  ipsam  figuris  multis  variis¬ 
que  videmus,  hic  oblongam ,  illic  globosam , 
hic  sagittatam ,  illic  reniformem ,  et  sic  dein¬ 
ceps,  ad  modum  etiam  mirandum :  nunc 
quoque  anthera  unilocularis  est,  et  nunc  bilo- 
cularis  sive  in  cellulas  duas  praecipuas  divisa : 
nunc  apice,  nunc  latere  dehiscit :  nunc  ca¬ 
put  liberum  erigit,  et  nunc  cum  staminibus 
aliis  connascitur.  Antheras  sessiles ,  vel  sine 
filamento  ullo,  et  filamenta  sine  antheris  non- 
nunquam  reperimus.  Antherae  denique 
cum  filamentis  suis  interdum,  rarius  quidem, 
deficere  videntur,  ut  in  Filicibus,  Muscis,  et 
Fungis,  in  quibus,  (ut  ait  Willdenow),  polli¬ 
nis  particulae  minutae  tantum  observari  pos¬ 
sunt. 

Pollen  autem,  quia  pars  est  staminis  maxi¬ 
me  momentosa,  nunquam  deficere  potest,  er- 

goque  in  floribus  universis  hermaphroditis,  ae¬ 
que  ac  masculinis  invenitur.  Pollinis  grana 

sive  particulae,  oculo  Botanici  nudo,  pulvis 

% 

tantum  minutus  videntur  :  si  autem  haec  per 
microscopium  inspiciamus,  sacculorum  co¬ 
piam  parvorum,  et  figura,  et  superficie  diffe¬ 
rentium,  reperimus. 

Hanc  investigationem  excipientes,  Philo¬ 
sophi  complures  eruditi,  (inter  quos  Jussieu, 
Du  H  amel,  Hedwig,  et  Ludvvig  nomina  non 
silentio  sunt  praetereunda),  microscopii  auxi¬ 
lio  praecellentis  observarunt,  pollinis  hos 
sacculos,  si  sicci  caute  retineantur,  immuta¬ 
tos  diu  manere  ;  si  autem  admoveatur  aqua, 
impetu  cum  mediocri  dirumpi,  et  materiem 
gelatinosam  emittere.  Koeliieuter  verum, 
qui  omnes  alios  Botanicos  in  usu  microscopii 
antecelluit,  hanc  diruptionem  repentinam 
negavit ;  pollenque  maturum  staminum  asse¬ 
ruit,  si  aqua  aspergatur,  poros  per  suos,  cunc¬ 
tanter  emittere  humorem  oleosum,  pellicii- 

lam  satis  distinctam  super  aquae  superficie 
formantem  #.  Hujus  generis  investigatio 
certe  Philosopho  satis  exquisita  est ;  notatio¬ 
nes  tamen  tales  minutissimae,  et  per  micros- 
copium  institutae,  errori  semper  obnoxiae 
sunt ;  et  hanc  etiam  inquisitionem,  si  accu¬ 
ratissime  constabilita  esset,  nullum  naturae 
practicae  commodum  producturam  esse,  mihi 
penitus  persuasum  habeo.  Koelreuter  quo¬ 
que,  multas  et  minutas  observationes,  de  va¬ 
riis  antherarum  pulveris,  in  plantis  diversis, 
figuris,  recentius  mundo  promulgavit  f . 

Staminis  pars  sola,  generationi  absolute 
necessaria,  pollen  habendum  est ;  sine  hoc 
enim,  pistillum,  quod  quasi  plantae  ovarium 
est,  nunquam  gravidum  fieri  potest.  Qui¬ 
dam  certe  Philosophi  (et  inter  hos,  nomina 


*  Vide  hujus  observatoris  indefessi  Dissertationem  de  Anthera¬ 
rum  Pulvere. 

-j-  Vide  ejus  dissertationis  sectionem  quartam,  “  De  Figura  An- 
^  th erarum  Pulveris,”  sive  consule  Nos.  10,  11,  14,  15,&c.  of  tbe 
London  Medical  Repository. 

Spallanzani  et  Smellie  invenio)  sexus  in 
plantis  existere  negarunt,  floremque  femineum, 
sine  staminibus  vel  polline  admotis,  semina 
perfecta  producere  posse,  asseruerunt.  Has 
autem  sententias,  aetate  hac  nostra  penitus 
rejectas  esse  credo.  Si  autem  quivis  Botani- 
cus  noster  hanc  propositionem  defendere  ve¬ 
lit,  et  ullam  plantam  existere,  quae  sine  sta¬ 
minibus,  et  sine  polline,  semina  perfecta,  et 
alias  plantas  priori  similes  gignendo  accom¬ 
modata,  unquam  produxisset,  affirmare  pare¬ 
tur, 

Dic  quibus  in  terris,  et  eris  mihi  magnus  ApoUu 


v.  De  Pistillo . — Corolla  ex  media,  pistil¬ 
lum,  sive  plantarum  organum  generationis 
femineum,  semper  oriens,  et  in  floribus  her¬ 
maphroditis  staminibus  saepissime  circumda¬ 
tum  invenimus  :  et  illud  his  certe  non  mi¬ 
nus  propagationi  necessarium  habere  sole¬ 
mus.  In  partes  tres,  quas  germen ,  stylum 
et  stigma  nominamus,  pistillum  divisum  est. 


u 

Germen  basim  sive  stylobatam  pistilli  for¬ 
mat,  et  figuram  saepissime  globosam,  inter¬ 
dum  tametsi  longam,  et  tenuem  ostendit. 
Calycem  nunc  intra,  et  nunc  sub  parte  ea¬ 
dem  germen  positum  est :  si  illam  habeat 
sedem,  germen  superum ,  si  hanc  autem,  infe¬ 
rum  nominatur.  Haec  etiam  pistilli  pars  fruc¬ 
tus  futuri  rudimenta  componit,  et  semina,  non¬ 
dum  explicata  quidem,  etiam  ante  staminum 
virtutem  exercitam,  et  inter  aestivationem 
comprehendit.  Semina  quidem,  si  germen 
plantae  cujuslibet,  temporibus  incrementi  di¬ 
versis,  accurate  inspiciamus,  gradatim  evolvi 
incipientia,  et  magis,  magisque  sese  expli¬ 
cantia,  donec  in  fructu  maturo  omnino  pate¬ 
facta  sint,  animadvertere  possumus. 

Stylus  super  germine  positus  est,  et  co¬ 
lumnae  parvae  similitudinem  exhibet.  Fi¬ 
gura  autem,  et  longitudine,  ut  aliae  floris 
partes,  stylus  maxime  differt ;  et  si  in  uno 

exemplo  simplicem  invenias,  in  altero  forsi¬ 
tan  multifidum  videbis  ;  si  in  hoc  capillarem , 
in  illo  clavatum .  Neque  forma  solum  in  flo¬ 
ribus  diversis  discrepat ;  varietates  enim  sta¬ 
bilitatis  etiam  exhibet,  et  in  alio  flore  diu 
persistet,  dum  in  alio  deciduus  invenitur. 
Ex  hac  pistilli  parte,  Linnaeus  illustris,  plan¬ 
tarum  ordinum  suorum  distinctiones  multo¬ 
rum  deduxit.  Stylus  denique  tubulos  com¬ 
plures  pervios  continet,  qui  cum  germine  et 
seminibus  intime  connectuntur. 

Stigma  partem  pistilli  superiorem  occupat, 
et  columnae  nostrae  nuper  conceptae  episty¬ 
lium  format.  Varietates  quoque  suas  exhi¬ 
bet  complures :  viginti  quatuor  Willdenow 
mentionem  fecit :  nobis  autem  stigma  acu¬ 
tum ,  obtusum ,  globosum ,  et  trilobum  annotare 
sufficiet.  Stigma  verum  pars  est  pistilli  ne¬ 
cessaria  ;  et  licet  stylus  deesset,  hoc  nun¬ 
quam  deficit :  ex  vasis,  canalibusve  cavis  ab¬ 
sorbentibus,  quorum  microscopio  solum  strue- 


?8  DE  PLANTARUM  GENERATIONE. 

tura  videri  potest,  consistit :  et  humore  quo¬ 
dam  viscido,  vel  (ut  Koelreuter  ait)  oleo¬ 
so,  qui  modo  subinde  sensili  accumulat,  sem- 
per  plusve,  minusve  madere  invenitur. 

Flores,  ut  aliae  plantarum  partes,  ex  vasis 
innumeris,  in  spirarum  formas  convolutis, 
consistunt ;  quae,  ubi  primum  hujus  produc¬ 
tionis  lineatio  se  adhuc  indefinitam  ostendit, 
microscopio  observari  possunt.  Ex  partibus 
diversis  supra  descriptis,  quaedam  valde  irri¬ 
tabiles  sunt,  stamina  praesertim  et  stylus : 
si  enim  in  plantis  nonnullis  stamina  parum 
reflexa  sint,  ad  pistillum  extemplo  resiliunt : 
in  aliis  etiam,  si  penna  tantum  attacta  sint, 
omnia  super  corpus  idem  acclinant :  stylus 
eodem  modo  stamina  sua  cum  stigmate 
subinde  sequitur  #.  In  omnibus  tamen  flori¬ 
bus,  irritabilitas  tanta  minime  invenitur  $ 


Perlege  Willdenow  Principia. 

Audi  praelectiones  Doctoris  Rutherford. 

nonnulli  enim  haud  satis  ad  functiones  suas 
necessarias  perficiendum  habent ;  hi  igitur 
causis  externis  adjuvari  requirunt,  ut  postea 
nobis  exponendum  est. 

De  Horum  autem  anatomia,  jam  jam  satis, 
si  non  plus  aequo,  diximus;  paginisque  igi¬ 
tur  inferioribus  de  eorum  Physiologia  copio¬ 


sius  agemus. 

SECTIO  SECUNDA. 

•  > 

DE  FLORUM  PHYSIOLOGIA. 


Felix  qui  potuit  rerum  cognoscere  causas. 


O cienti ae  etiam  secula  inter  remotissima, 
quum  nondum  Phytologiae  studium,  alias 
apud  doctrinae  divisiones,  locum  elevatum 
tenuit,  et  stamina  et  pistillum,  ad  functio¬ 
nem  vegetabilium  propagationis  promoven¬ 
dam,  esse  necessaria,  floremque  femineum, 
sine  masculo  admoto,  abortivum  futurum, 
haud  inscios  eruditos  esse,  verisimile  arbitra¬ 
mur  :  quomodo  autem,  haec  functio,  adeo  in 
Naturae  oeconomia  momentosa,  ab  iisdem 
partibus  peragi  posset,  Philosophi  antiquitus 
minime  intellexisse  videntur. 

Sed  ubi  literarum  lumen,  ex  aevorum  tene* 
bris  ignorantium,  oriri  incipiebat,  hoc  in 
scientia  naturali  factum,  non  oculis  omnino 
incuriosis  iri  praetermissum,  putamus :  illis 
autem  temporibus,  vegetabilium  Physiologiae 
parum  diligentiae  attributum  esse,  nimis  ere- 
dibile  habemus  ;  tum  enim,  species  planta¬ 
rum  constituere,  et  earum  virtutes  medicina¬ 
les  investigare,  otium  suum  maxime  Botanici 
dederunt. 

Tandem  autem,  Philosophum  designatum, 
sese  Linnaeus  ostendit,  qui  hanc  positionem 
summam,  omnino  et  perspicue  confirmaret, 
et  stamina  nempe,  et  pistillum,  ad  fructus 
propagationem  et  perfectionem,  organa  esse 
a  Natura  suppeditata.  Hic  quoque  Philoso¬ 
phus  patiens  aeque  ac  ingeniosus,  calumniis 
omnibus  adversariorum  suorum,  et  contradic¬ 
tionibus,  experimentis  apertis  atque  accuratis, 
simpliciter  occurrit,  et  hoc  modo  clamorem 
confutavit  vulgarem,  nunquam  autem  docti- 

orum  invidiae,  omnis  ejus  patientia  silentium 
imponere  valuit. 

In  plantae  quidem  fructu  promovendo,  flo- 

* 

refm  utilissimum  esse,  omnibus  certe  mani¬ 
festum  videbitur,  si  in  memoriam  revocemus, 
hunc  illum  semper  in  singulis  exemplis  ante¬ 
cedere,  et  in  plantis  universis,  quibus  flores 
immature  deflorescunt,  fructum  nunquam  ap¬ 
parere.  Modus  tamen  exquisitus,  quo  functio 
tam  inaestimabilis  perficiatur,  inquisitionem 
magis  allectantem,  quia  tenebris  magis  obvo¬ 
lutam,  formare  videtur. 

Multas  variasque  rationes,  staminum  vir¬ 
tutem  super  pistillum  diffundendi,  Natura 
comparavit.  Flores  plerique  generis  herma¬ 
phroditi  sunt $  et  in  his  igitur  exemplis,  orga¬ 
nis  diversis  integumentum  inter  unum  loca¬ 
tis,  generationis  functio  modos  secundum 
alios  in  aliis  perficitur.  Sic  in  hoc  flore,  qui 
stat  erectus,  stamina  pistillo  longiora  sunt, 

et  motu  spontaneo,  sive  per  irritabilitatem 
(quam  supra  diximus)  in  actionem  vocatam, 
super  id  sese  invicem  inclinant,  pollenque 
suum  in  stigma  deponunt.  In  illo  contra, 
pistillum  longitudine  stamina  superat,  et  do¬ 
ris  situs  pendulus  est :  hic  igitur  pollen  ex 
staminibus  decidens  in  pistillum  subsidit,  vel 
stylu$  reversus  se  ad  stamina  reclinat.  Ex¬ 
emplo  in  tertio,  stamina  vi  magna  resiliendi 
praedita  sunt,  et.  sic  in  pistillum  pollen  suum 
projiciunt.  Quarto  verum,  stamina  et  pistil¬ 
lum  membrana  tenui,  quae  cum  coeli  tem¬ 
perie  se  contrahit  aut  extendit,  connexa  sunt, 
et  sic  satis  pollinis  semper  in  pistillum  de¬ 
ponitur.  Flos  quintus,  fortasse,  vento  vibra¬ 
tur,  et  sic  quoque  pollen  ex  staminibus  agi¬ 
tatum  in  pistillum  incidere  continget  *. 

In  compluribus  autem  exemplis,  floribus 
etiam  hermaphroditis,  hae  causae  jam  com- 


"*  Inspice  opera  Botanica  passim. 

memoratae  non  effectum  expetitum  produ¬ 
cere  valent,  et  his,  igitur,  rationes  aliae  ne¬ 
cessariae  fiunt,  neque  deficiunt.  Insectorum 
species  variae  volitantium,  apes  praecipue, 
a  Naturae  suppeditantur,  quae  corpora  ha¬ 
bent  hispida,  et  succum  eorum  dulcem  inda¬ 
gantia,  assidue,  lateque  inter  flores  vagantur. 
Hunc  succum  dum  ex  nectariis  cupidissime 
exsugunt,  et  super  florem  totum,  plus  ejus¬ 
dem  quaerentia,  serpunt,  stamina  irritabilia 
stimulant,  quae  extemplo  in  pistillum  accli¬ 
nant,  vel  pollen  ex  staminibus  in  corpora  sua 
detergunt,  idemque  in  pistillum  invicem  de¬ 
ponunt  :  et  hoc  modo  in  talibus  exemplis  pis¬ 
tillum  gravidum  redditur  *.  Hinc  verum, 
insecta  talia,  eos  tantum  flores,  quae  nec- 
taria  continent,  visitare,  facile  intelligi  po¬ 
test. 

Mentionem  etiam  facere,  operae  pretium 


*  Sprengel,  Koelreuter,  et  Willdenow  de  hoc  facto  mirabili  scrip¬ 

ducimus,  nonnullos  flores  insecta  sua  propria 
habere,  (piae  eos  solum  visitare  solent ;  et  si 
iiaec  deficiant,  vel  flores  suos  haud  invenire 
possint,  illos  sine  seminibus  producendis  de¬ 
florescere. 

In  quibusdam  hujus  generis  exemplis,  flo¬ 
ris  corolla  monopetala  est,  et  tubulosa,  et 
capillis  densis  intus  affluens,  qui  omnes  in¬ 
trorsum  indicantes,  dum  insecta  ingredian¬ 
tur,  non  eorum  aditum  prohibent ;  si  autem 
exire  conentur,  viam  hi  capilli  occludunt : 
insecta  interim,  in  spatio  adeo  angusto  de¬ 
tenta,  inquieta  fiunt,  et,  huc  et  illuc  in  car- 
cere  suo  serpentia,  in  stigma  pollen  ubertim 
dejiciunt ;  et  haec  ubi  primum  dejectio  eve¬ 
nit,  floris  illico  aspectus  mutatur,  nec  diutius 
capilli  captivorum  exitum  opponunt,  contra¬ 
hunt  enim,  tubulique  sui  arcte  lateribus  ad¬ 
haerent,  et  hoc  modo  insecta  libertatem  re¬ 
cuperant.  Haec  Naturae  provisio  mirabilis 

in  flore  Aristolochiae  Clematitis  (ut  inquit 
Wjlldenow)  pulcherrime  illqstratur. 

-  *  >•  -  .\ 

Plantae  illae  omnes,  quae  flores  sexuum 
diversorum,  in  caulibus  iisdem,  sive  separa¬ 
tis,  producunt,  secundum  unum  ex  tribus 
modum,  magna  ex  parte,  pollen  necessarium 
in  stigma  suum  recipiunt.  Imprimis,  flores 
masculi  juxta  femineos  astant ;  his  illi  semper 
altiores  sunt,  et  sic  cum  pollen  per  petala 
late  divisa  decidere  contingit,  a  flore  femineo 
recipitur,  ejusque  stigma  supersternitur.  Se¬ 
cundo,  quoque,  flores  sexuum  diversorum  si- 
tum  pene  similem  occupant,  et  ventus,  flo¬ 
rem  masculum  aspere  agitans,  pollen  in  aera 
dispergit,  florem  que  sic,  sive  arborem,  quasi 
nebula  obumbrat ;  tali  certe  modo  pollinis 
plurimum  in  humum  inutile  decidit,  satis  au¬ 
tem  semper  in  florem  femineum,  ad  genera¬ 
tionis  functionem  perficiendam  dejicitur.  Ter¬ 
tio  verum  exemplo,  flores  nectaria  universi 

continent,  et  illorum  pistilla,  insectis  variis 
agentibus,  gravida  redduntur. 


Insecta  autem  illa,  quae  his  floribus  postre¬ 
mis  pollen  necessarium  subministrant,  modo 
etiam  mirabiliore,  quam  in  floribus  herma- 
phroditis,  munere  eodem  funguntur.  Mane 
enim  incipientia  plantam  quandam  eligunt, 
alisque  volitantia  indefessis,  flores  masculos 
invicem  et  femineos  speciei  ejusdem,  per  diem 
totum,  visitare,  succumque  eorum  dulcem 
exsugere,  continuant :  nec  aliam  speciem, 
illo  die,  tangere  volunt,  licet  species  variae, 
quibus  saepe  vescuntur,  circumsparsae  siirt. 
Dumque  hoc  modo,  victum  suum  quotidie 
quaerere  solent,  corporibus  semper  hispidis, 
dum  flores  masculinos  pererrant,  pollen  ex 
staminibus  recipiunt,  idemque  deinde  cum 
ejusdem  speciei  femineos  visitare  pergunt,  in 
stigma  eorum  deponunt,  et  generationis  con: 
silia  ita  peragi  procedunt  #. 


*  Vide  opera  a  Sprengel,  Koelreuter,  et  Willdenow  edita. 

Plantae  quoque  Aquaticae  multa  structu¬ 
rae  peculiaris  exempla  ostendunt.  Harum 
enim  plures,  prius  longe  sub  aquae  superficie 
celatae  jacere  inveniuntur,  quam  flores  ex- 
plicare  incipiunt.  Ubi  primum,  autem,  tem¬ 
pestas  florifera  accedit,  pedunculi  qui  flores 
gerunt,  et  structuram  spiralem  habent,  sese 
extendere,  et  sursum  conscendere  incipiunt, 
floresque  suos  super  superficiem  explicare 
procedunt :  hic  etiam  sexus  diversi  inter  se 
communicant,  flosque  femineus,  quum  semi¬ 
na  sua  formata  sunt,  rursus  spiras  contrahe¬ 
re,  et  ad  fundum  subsidere  inchoat,  ubi  fruc¬ 
tus  maturitatem  acquirit.  Phaenomeni  etiam 
notabilioris  Valisneria  Spiralis  (planta  Italiae 
aquatica)  exemplum  pulcherrimum  exhibet. 
Hujus  enim  flos  masculus  non  solum  a  fun¬ 
do  ad  superficiem  conscendit,  sed  a  pedun¬ 
culo  suo  spirali  sese  reapse  separat,  et  su¬ 
per  aquam  fluctuat,  donec  vento  et  fluento 
ad  florem  femineum  speciei  ejusdem,  qui  ex 
pedunculo  naturae  ejusdem  enatus  est,  for- 

sitan  advehitur,  et  cum  illo  connectitur ;  si¬ 
ve  pollen  ejus  ab  insectis  aquatilibus  ad  ta¬ 
lem  florem  abripitur  *. 

Stigma  quodam  humore  viscido  made¬ 
re,  et  hunc  pollinis  adhaesioni,  et  genera¬ 
tionis  peractioni  necessarium  videri,  jam- 
pridem  memoravimus  :  et  florum  quoque  co¬ 
arctationem,  et  patefactionem,  (quae  eorum 
vigilias,  nominantur),  hoc  consilium  multum 
adjuvare,  maxime  verisimile  est.  Has  au¬ 
tem  vigilias  e  lucis  actione  praecipue  pen¬ 
dere,  hoc  indicium  manifestum  est,  eas 
plantarum  partes,  ubi  ullo  modo  magnitudi¬ 
nem  mutare  solent,  se  Sole  lucente  explica¬ 
re,  noctisque  tenebris  supervenientibus  si¬ 
nus  suos  de  integro  velare.  Neque  hos  mo¬ 
tus  solum,  flores  quidam  faciunt,  sed  etiam 


*  Inspice  opus  magnum,  utilissimum  autem,  inscriptum,  “  The 
“  Edinburgh  Encydopaedia,”  sub  capite  “  Botany.” 

^  ><1°  etiam  poema  pulcherrimum,  “  The  Botanic  Garden,”  a 
Doctore  Darwin  ingenioso  compositum. 

in  caulibus  suis  vertentes,  et  radios  Solis  se¬ 
quentes,  Euro  mane,  Austro  meridie,  Zephy¬ 
roque  vespere  facies  suas  exponunt  *.  Flo¬ 
res  tamen  nonnulli,  e  contrario,  ubi  lux  vi¬ 
vide  effulget,  sese  expandere  nolunt ;  sed  si 
hic  stimulus  violentus  amoveatur,  vel  ubi  ad¬ 
vesperascit,  talium  florum  explicatio  incipiet, 
et  eorum  corollae  per  noctem  totam  patefac¬ 
tae  manebunt.  Hujus  phaenomeni  singularis 
exemplum,  Willdenow  Oenotheram  Biennem 
commemoravit. 


Pollinis  sacculos,  ut  supra  vidimus,  aqua 
dirumpere  potest  ;  et  hoc  igitur  a  pluvia, 
quae  vel  ejus  virtutem  corrumperet,  vel  om¬ 
ne  ab  antheris  ablueret,  protegi  necessarium 
est.  Id  quoque  propositum  a  Natura  aptis¬ 
sime  perficitur.  Flores  plerique  talem  inter 
crescendum  directionem  capiunt,  qualem  si 
retineant,  imbres  in  eorum  sinum  non  pene- 

*  Naturae  librum  inspice. 

trare  poterunt :  alii  autem,  dum  pluere  con¬ 
tinuat,  petala  super  stamina  complicant,  et 
flaccescere  videntur:  tales  tamen  flores  uni¬ 
versos,  post  staminum  functionem  perfectam, 
hanc  facultatem  tam  tenere  humiditatem 
sentiendi,  penitus  amittere  invenimus.  Hu¬ 
morem  quidem  adventitium,  non  solum  non 
generationis  functioni  necessarium,  sed  etiam 
perniciosum  esse,  paulo  ante  demonstravi¬ 
mus,  quum  plantas  aquaticas  flores  suos  sex¬ 
us  utriusque  prius  ad  superficiem  mittere, 
quam  eos  perfecte  expandunt,  et  inter  se 
conjungunt,  ostendere  conati  sumus. 

Facta  jam  praecipua,  cum  plantarum  ge- 
Tieratione  connexa,  verbis  quam  paucissimis 
memoravimus.  Pollen  pistillum  gravidum 
reddendo  absolute  necessarium  esse  ostendi¬ 
mus,  et  nunc  de  pollinis  ejusdem  natura  ve¬ 
ra  inquirere  oportet;  sed  de  hac  re  animum 
nostrum  haerere  confitemur.  Multi  quidem 
doctique  Philosophi  experimenta  innumera 

med.chir.  soc. 

-ABERDEEN. 

cie  plantarum  propagatione,  et  de  pollinis, 
ej usque  materiei  internae  glutinosae  compo¬ 
sitione,  instituerunt ;  atque  haec  ab  aliis, 
iterum,  iterumque  repetita  et  amplificata 
sunt  :  hanc  autem  quaestionem  magnam 
et  momentosam,  qua  ex  re  pollinis  generan¬ 
di  potestas  consistat,  vel  de  qua  pendeat 
ejus  efficacia,  nondum  responsam  invenimus. 
Willdenow  ipse  inquirit,  an  aura  volatilis 
sit,  nullis  limitibus  circumscripta ;  an  de  ha¬ 
litu  oleoso  consistat ;  an  naturam  electricam 
habeat.  Sed  eujuscunque  generis  interro¬ 
gatio  sit,  responsum  semper  idem,  veritatem 
in  tenebris  occultam  esse,  reddere  compelli¬ 
mur.  Sic  certe  ignorantiam  nostram  agnos¬ 
cere  animis  tristitiam  afferre  oportet  :  de 
quaestione  autem  momenti  aequalis,  et  natu¬ 
rae  similis,  in  regno  animali,  vix  amplius 
deprehendimus. 

Misturam  autem  ab  humoribus,  ex  stami¬ 
num  polline  et  pistilli  stigmate  derivatis,  for- 

mari,  sine  qua  neque  fructus,  neque  semina 
perfecta  fieri  possunt,  valde  verisimile  exis¬ 
timare  adducimur  ;  quam  quidem  opinionem 
experimentum,  a  Koelreuter  indefesso  insti¬ 
tutum,  maxime  vindicavit.  Hic  Philosophus 
insignis  florem  femineum  speciei  unius,  pol¬ 
line  ex  staminibus  speciei  alterius,  ejusdem 
autem  generis,  foecundavit ;  et  ex  hac  mis¬ 
tura,  planta  Hybrida  procreata  fuit,  quae 
parentis  sui  utri  usque  notas  nonnullas  reti¬ 
nuit  ;  neutrius  autem  similitudinem  exactam 
ostendit.  Similia  quoque  experimenta,  cum 
effectibus  semper  similibus,  a  Koelreuter 
et  aliis  postea  instituta  sunt.  Talium  qui¬ 
dem  tentaminum,  corollarium  momenti  maxi¬ 
mi  est :  post  notationes  enim  similes  in  reg¬ 
no  animali,  sexuum  humores  amborum  ae¬ 
que,  in  hoc,  propagini  procreandae  necessa¬ 
rios  esse,  pro  certo  accredere  ducti  sumus. 

Quot  autem  pollinis  grana  pistillo  suo  foe- 
cundando  necessaria  sint,  quoque  investiga- 


wssr 

44  DE  PLANTARUM  GENERATIONE. 

tum  est,  et  de  hoc  argumenti  capite,  experi¬ 
menta,  quae  a  Koelreuter  praecipue  institu¬ 
ta  sunt,  magno  certe  cum  labore,  et  notatione 
indefessa,  tantum  tractari  potuerunt.  Nobis 
tamen,  talia  experimenta  multo  in  tracta¬ 
tione  difficiliora,  quam  applicando  utilia  vi¬ 
dentur  :  dictu  nihilominus  dignum  habeo, 
hujus  pulveris  grana  paucissima,  aeque  cum 
quantitate  majore  pistillum  foeeundare  posse ; 
talem  quidem  provisionem  absolute  necessa¬ 
riam  fore,  cuique  manifestum  erit,  nisi  mo¬ 
dos  generationis  varios,  casusque  externos, 
quibus  illae  plantarum  partes  semper  expo¬ 
nuntur,  innumeros  obliviscatur. 

Ubi  styli  plures  ex  uno  germine  oriuntur, 
an  eorum  omnibus  singulatim  pollen  suppe¬ 
ditetur,  necne,  necesse  sit,  investigatione  quo¬ 
que  dignum  existimatum  est ;  et  haec  tan¬ 
dem  inquisitio  ab  eodem  Philosopho  ingenio¬ 
so  incepta  et  expleta  fuit.  Koelreuter 
enim  flores  multos,  qui  stylos  complures  ha- 

bebant,  selegit,  singulisque  omnes,  praeter 
unum,  stylos  amovit,  nec  in  eorum  ullis  foe- 
cundatio  minus  pertecta  fiebat.  Ex  hoc  igi¬ 
tur  experimento,  unum  tantum  stylum  gene¬ 
rationi  absolute  necessarium  esse,  constat. 
Naturae  autem  provisio,  nobis  semper  persa¬ 
piens  habenda  est,  quae  stylos  plures,  ut  plus 
satis  pollinis,  suppeditavit,  ne  quid  defectio¬ 
nis,  pistilli  foecundationi  obviam  iret. 

His  denique  experimentis,  et  observationi¬ 
bus,  quae  supra  memoravimus,  rite  et  dili¬ 
genter  pensitatis,  corollaria  sequentia  satis 
comprobata  videbuntur :  Plantarum  nempe 
flores  ex  sexibus  duobus  et  diversis  consis¬ 
tere  :  flores  masculos  stamina,  pollenque  foe- 
cundans  continere :  flores  femineos  pistilla 
sive  plantarum  ovaria :  hermaphroditos  am¬ 
bo  :  flores  sexus  masculi,  aut  feminei,  sine 
alterius  auxilio  semina  nunquam  producere 
posse  :  pollen  floris  unius  totum  non  genera¬ 
tioni  absolute  necessarium  esse :  stylos  floris 

feminei  non  omnes  foecundari  requirere : 
pollen  autem  quocunque  modo  admotum  foe- 
cundationis  virtutem  possidere,  et  pistillum 
sine  illo  nunquam  gravidum  reddi.  Tantum 
igitur  ubi  comprobavimus,  de  fructu  et  semi- 
nibus  ipsis  quasdam  observationes  jam  propo¬ 


nere  venimus. 

SECTIO  TERTIA. 


DF,  FRUCTU  ET  SEMINIBUS. 


L  Bi  primum  flos  functiones  suas  perfecit, 
et  staminum  virtutem  pistillo  communicavit, 
pulchritudines  ejus  omnes  marcescere  inci¬ 
piunt.  Corolla  jam,  ubi  advesperascit,  non 
sese  contrahere  continuat,  neque  sinum  suum 
Solis  orientis  radiis  diutius  expandit :  Vasis 
autem  ejus  nutrientibus  sensim  exsiccatis, 
deflorescere  pergit,  in  humum  decidit,  et 
germen  solum  nudumque  in  pedunculo  re¬ 
linquit.  Haec  autem  productio  fere  statim 
amplificari  coepit*  nec  magnitudinis  solum, 
sed  etiam  structurae  mutationes  mirabiles  per¬ 
petitur,  dum  fructum  formare  procedit. 


Sub  Fructus  appellatione  generali,  modos 

omnes  variosque,  quibus  semina  ad  maturita¬ 
tem  progrediuntur,  complectimur.  Hic  igi¬ 
tur  semper  consistit,  aut  ex  seminibus  nudis, 
aut  iisdem  contentis  in  cujuslibet  generis  te¬ 
gumento,  quod  pericarpium  nominamus. 
Vegetabilia,  quorum  fructus  generis  prioris 
est,  gymnospermia ,  et  illa  quorum  fructum 
pericarpium  defendit,  angiospermia  Botanici 
appellant. 

Vegetabilia  gymnospermia  in  varietates 
quatuor  tantum  sese  diviserunt ;  in  illa,  scili¬ 
cet,  quae  in  uno  germine  semen  unum  com¬ 
prehendunt,  et  vegetabilia  monospermia  igi¬ 
tur  dicuntur :  illa,  secundo,  quae  in  uno,  aut 
duobus  germinibus,  duo  semina  ostendunt, 
et  quae  itaque  dy spermia  nominantur :  illa, 
tertio,  quibus  unum  germen  quadriloculare 
est,  aut  germina  quatuor  separata,  sed  in  eo¬ 
dem  pedunculo  affixa ;  haec  tetraspermia  ap¬ 
pellamus  :  illa  denique,  in  quibus  germina 
pluria,  in  floribus  singulis,  semina  nuda  mul- 

ta  producunt,  et  liaec  postrema  vegetabilia 
'polyspennia  vocantur. 

Vegetabilia,  autem,  angiospermia,  vel  ea 
quae  semina  sua  pericarpio  circumdant,  va¬ 
rietates  complures  ostendunt,  quia  haec  cavi¬ 
tas,  in  exemplis  diversis,  figuram  et  naturam 
mutare  laetatur.  Hujus  tegumenti  genera 
tredecim  Willdenow  enumeravit ;  nobis  au* 
tem  harum  varietatum  tres,  quibus  conside¬ 
ratis  de  reliquis  judicare  poterimus,  in  prae¬ 
senti  describere,  satis  videtur  :  et  omnium 
igitur  vulgatissimas,  Nucem ,  Pomum ,  Baccam- 
que  eligere  constituimus. 

1.  Nux  semen  suum  in  tegumento  duro 
et  fragili  continet ;  quod  Putamen  appellatur, 
et  nunquam  in  pedunculo  dirumpitur:  hu¬ 
jus  exempla  eximia  in  Corylo  Avellana ,  et 
Quercu  Robore  invenimus  :  semen,  in  hoc  pu¬ 
tamine  comprehensum,  lingua  scientifica  Nu¬ 
cleus  nominatur.  Nux  tamen  haud  semper 

semen  unum  tantum  complectitur,  pluria  au¬ 
tem  saepe,  nomenque  inde  recipit  adscrip- 
tum. 

2.  Pomum  capsulam  perfectam  semina  in¬ 
cludentem  interne  comprehendit,  extra  hanc 
autem  fructum  quasi  carneum  ostendit,  et 
figura,  et  magnitudine,  et  densitate,  exem¬ 
plis  in  aliis  differentem.  Hoc  pericarpii  ge¬ 
nus,  semina  multa  plerumque  continet.  Po¬ 
mi  exempla  praecellentia,  Pyrus  Malus  nos¬ 
tra,  Pyrus  Communis ,  Py rusque  Cydonia ,  nobis 
quotidie  ostendunt. 

3.  Bacca,  autem,  fructus  succo  abundans 
est,  et  multa  semina  complectitur,  nec  un¬ 
quam  dirumpitur.  Semina  in  hoc  pericarpio 
nullo  fere  ordine  fixo  distribuuntur :  in  ex¬ 
emplis  autem  paucis  in  cellulas  Bacca  mem¬ 
brana  tenui  dividitur.  Hujus  genera  mini¬ 
me  numerosa  sunt.  Ribes  Grossularia  fruc¬ 
tum  dulcem,  et  mollem,  et  succosam,  et  se- 

mina  multa  continentem,  producit.  Garci- 
nia  Mcmgostana,  (Indiae  planta  Orientalis)  in 
cortice  duro,  materiem  succosam,  in  qua  se¬ 
mina  inveniuntur,  comprehendit,  sed  quae, 
ob  corticem  suum  firmum,  haud  comprimi 
potest,  llcderac  Helicis  nostrae  baccam  ex¬ 
succam  reperimus,  quae  pro  materie  carnosa 
tegumentum  coriaceum  sive  coloratum  exhi¬ 
bet. 

Semina  plantarum  illae  partes  sunt,  quas 
ad  producendas,  flores  explicati,  generationis 
functio  adeo  accurate  perfecta,  fructusque 
ad  maturitatem  deducti  fuerunt :  si  haec 
enim  non  ad  perfectionem  proveniant,  vel, 
casibus  quibuslibet,  non  in  humum  deponan¬ 
tur,  generationis  consilium  omnino  aborti¬ 
vum  redditur.  Nunc  igitur,  quum  floris  par¬ 
tibus  aliis  manum  summam  imposuerimus, 
seminis  ipsius  structuram  et  functiones,  ante 
observationes  nostras  finiendas,  scrutemur : 
hoc  autem  propositum  quam  brevissime  ex- 


5% 


DE  PLANTARUM  GENERATIONE. 


sequamur,  nec  limites  solitos  hujus  generis 
tentaminum  violemus. 

Imprimis,  circum  semen  integumenta  sese 
duo  expandunt,  quae  tunicae  externa  et  in¬ 
terna  dicuntur.  Tunica  externa  naturam 
concretam  firmamque  ostendit,  interna  au¬ 
tem  tenuis  et  translucida  est.  Haec  intra 
integumenta,  semen  ex  partibus  duabus  prae¬ 
cipue  consistit,  quae  ubi  germinatio  incipit, 
in  foliorum  formas  mutantur,  et  Cotyledones 
nominantur.  Has  inter  partes,  ab  uno  latere, 
positum,  plantae  futurae  rudimentum  parvum 
invenitur,  et  Corculum  appellatur.  Hoc  etiam 
ex  partibus  duabus  formatur,  quae  Rostellum 
et  Plumula  dicuntur :  haec,  quum  semen  in 
terra  depositum  est,  ad  superficiem  ascensu¬ 
ra,  et  plantam  novam  formatura ;  illud  e 
contrario  in  terram  descendere,  radix  que 
fieri  destinatum.  Semen  quoque,  donec  ma¬ 
turitatem  perfectam  assequutum  sit,  cum 
aliis  partibus  receptaculi  sui,  in  exemplis  a- 

liis,  funiculo  quodam  parvo,  connectitur, 
quem  regni  animalis  comparationem  sequen¬ 
tes,  Funiculum  Umbilicalem  Botanici  nomina¬ 
runt.  Ubi  hic  a  semine,  temporis  progressu, 
separatur,  vestigium  externum,  cicatrici  si¬ 
mile,  relinquitur,  quod  Hilum  dicimus,  et  sub 
hoc  vestigio,  si  semen  dissecemus,  corculum 
semper  invenimus. 

Cotyledones,  insuper,  foliorum  suae  plan¬ 
tae  futurae  similitudinem  exquisitam,  et  for¬ 
ma  et  positione  ferunt,  et  si  semen  germi¬ 
nans  aeque  disaecatum  sit,  in  medio  cotyle¬ 
donis  cujusque  ductum  parvum,  cavumque 
videmus,  qui  Ductus  Chyliferus  appellatur. 
Ab  hac  parte  seminis,  Jussieu  ingeniosus 
modum  Ordines  Plantarum  Naturales  suos 
disponendi  deduxit,  et  hinc  classes  quindecim 
formavit.  Plantas  omnes,  quae  nullas  coty¬ 
ledones  ostendunt,  ille  Acotyledones  nomina¬ 
vit,  et  in  classe  sua  prima  locavit :  illae  quae 
cotyledonem  unam  habent,  ab  eodem  aucto- 

re  Monocotyledones  appellantur,  classesque 
tres  sequentes  formare  prosunt :  illae  de¬ 
nique,  quae  cotyledones  duas  continent,  Di - 
cotyledones  vocantur,  et  sub  classibus  unde¬ 
cim  aliis  dispositae  sunt  *.  Haec  autem 
plantarum  divisio  ingeniosissima,  magis  quam 
utilissima  invenietur. 

Seminum  figurae  variae  sunt;  saepissime 
autem  facile  distingui  possunt :  textura  eo¬ 
rum  plerumque  firma  est,  rarissime  mollis. 

Semen,  etiam  inter  florescendum,  et  ante¬ 
quam  stamina  admoveri  possunt,  in  germine 
existit,  et  hoc  circum  tempus,  liquorem  per¬ 
lucidum,  quem  Malpighi  Chorion  appella¬ 
vit,  continere  invenitur.  Pollinis  et  stigma¬ 
tis  humores  viscidos,  ab  his  floris  partibus 


*  Vide  Cl.  Antonii  Laurentii  de  Jussieu  Methodi  tabulam,  a 
Doctore  Rutherford  auditoribus  praelectionum  suarum  distributam» 

coilatos,  misceri,  pagina  superiore  ostendi¬ 
mus;  et  hanc  misturam,  per  stigmatis  vasa, 
stylique  columnam,  et  funiculum  umbilica¬ 
lem,  ad  semen  adhuc  imperfectum  devehi, 
ibique  cum  hujus  liquore  perlucido,  plantae 
futurae  rudimentum  componere,  cum  Koel- 
reutek,  maxime  verisimile  habemus.  Quo¬ 
quo  autem  modo  haec  res  se  habet,  mutatio 
certe  momentosa  in  seminis  structura,  citius 
aut  tardius  pro  plantarum  varietate,  post  foe- 
cundationem  occurrit :  vesicula  enim  parva 
liquore  quodam  plena,  jam  juxta  funiculi  in¬ 
sertionem  videtur,  et  nomen  Sacculi  Colliqua- 
menti  accipit,  dum  liquor  ejus  Arnnios  appel¬ 
latur.  Sacculus  hic,  sensim  magnitudine  au¬ 
gescens,  chorion  absorbere  incipit,  quod  tan¬ 
dem  in  totum  evanescit,  et  sic  sacculi  mem¬ 
brana  seminis  perfecti  tunica  interna  evadit. 
Arnnios  quoque  firmitate  augescit,  et  coty¬ 
ledones  formare  procedit,  dum  tempore  eo¬ 
dem,  corculum  ipsum  gradatim  in  conspectura 

venit,  et  majus  firmiusque  cum  vesicula  pro¬ 
pria  accrescit  *. 

» 

Ubi  semen  nunc  cum  fructu  suo  ad  ma¬ 
turitatem  accesserit,  in  terrae  gremium  de¬ 
positu  paratum  est,  ejusque  parentis  igitur  pe¬ 
dunculo  adhaesio  haud  diutius  necessaria  fit. 
Hujus  igitur  partis  succi  exsiccari  incipiunt, 
et  vasa  impervia  evadunt.  Natura  quoque, 
semina  super  humum  quam  latissime  disper¬ 
gendi,  modos  multos  variosque  comparavit. 
In  hoc  enim  exemplo,  semina  in  pericarpio 
vi  magna  resiliendi  praedito  continentur, 
quod  ubi  dirumpitur,  haec  super  spatium 
amplum  projicere  valet.  In  illo,  flores  et 
semina  ex  pedunculo  alto  gracilique  oriun¬ 
tur,  et  huc  et  illuc  omnibus  venti  impulsi¬ 
bus  vibrantur.  Hic  pappi,  sive  alae  parvae 
seminibus  suppeditantur,  quibus  auris  adju¬ 
vantibus,  in  locos  remotos  advehuntur.  11« 


*  Vide  Willdenow  aut  alia  opera  Botanica, 

lio,  invicem,  ab  avibus  seu  animalibus  majo¬ 
ribus  fructus  devoratur,  et  illorum  per  cor¬ 
pora  ejus  semina  viam  faciunt  immutata,  et 

% 

in  humum  procul  a  planta  parenti  deponun¬ 
tur.  Fluminibus  quoque,  marisque  undis, 
semina  longe  a  patria  interdum  devehuntur, 
et  in  regionibus  distantibus  florere  continu¬ 
ant  :  hinc  plantae  Germanicae  plurimae  in 
Scandinaviae  littoribus  videntur  :  hinc  Asiae 
et  Africae  vegetabilia  in  oris  Italiae  inveni¬ 
untur  :  hinc  Galliae  et  Hispaniae  herbae  ad 
insulam  nostram  nonnunquam  devectae,  in¬ 
ter  plantas  Britanniae  has  regiones  ador¬ 
nant. 

Artis,  Naturaeve  manu,  Semen  nunc  in 
terram  depositum,  situm  occupat,  ubi  calo¬ 
rem,  humiditatem,  et  aera,  modo  idoneo 
recipere  potest.  Calor  enim  gradu  medio¬ 
cri  germinationi  semper  necessarius  videtur, 
quia  sub  temperie  certa  semina  immutata 
continuant.  Nec  aer  abesse  potest,  nam  nisi 

gas  oxygenium  adsit,  semina  non  germina¬ 
re  procedunt  :  si  etiam  in  vacuo,  nitroge- 
nio,  vel  acido  carbonico,  serventur,  et  hu- 
.mectentur,  tument  certe,  sed  non  germi¬ 
nant,  et  si  diu  in  tali  situ  maneant,  in  pu¬ 
tredinem  ruunt  *. 

Aquam  autem  huic  proposito  absolute  ne¬ 
cessariam  esse,  omnes  docet  experientia  quo¬ 
tidiana  ;  et  si  oculos  proprius  admoveamus, 
illius  in  hac  re  momentum  manifestius  ani¬ 
madvertimus.  Poros  enim  per  externos,  sed 
praecipue  per  hilum,  seminis  substantiam 
humiditas  pervadit,  vasisque  corculi  et  cotyle¬ 
donum  sensim  evolutis,  aqua  ab  illis  absor¬ 
betur,  ibique,  partim  decomponitur,  dum 
oxygenium  et  hydrogenium  perspirantur. 
Cum  his  quoque,  acidi  carbonici  gaseos  copia, 
in  semine  ipso  comprehensa,  miscetur,  et  evol¬ 
vitur,  et  hinc  aer  ex  seminibus  germinanti- 


*  Vide  Sir  Humphry  Davy’s  Elements  of  Agricultural  Chemis- 

bus  oriens,  si  interceptus  sit,  acidi  carbonici 
I plus,  quam  oxygenii  continere  invenietur, 
i  Aqua  autem  reliqua,  et  nondum  decomposi- 
ita,  seminis  vasa  magis  magisque  pervadit, 
donec  hujus  substantiam  in  liquorem  lacteum 
reducit,  qui  per  ductum  chyliferum,  supra 
memoratum,  ad  corculum  deducitur,  et  ejus 
dotes  vitales  in  actionem  excitat  *. 

Rostellum  igitur  jam  emicare  et  in  terram 
descendere  incipit,  ut  radicem  formet,  ibi- 
que  sese  stabilire  et  amplificare  procedit. 
Licet  enim  semen,  ubi  in  humum  deponitur, 
invertatur,  et  rostellum  ad  superficiem  spec¬ 
tet,  nunquam  sursum  ascendet,  sed  longitu¬ 
dine  gradatim  augescens  semen  totum  cir¬ 
cumvertit,  viamque  suam  in  terrae  gremium 
defodere  pergit,  donec  sedem  denique  pro¬ 
priam  acquirit.  Hujus  facti  mirabilis  obser¬ 
vatio  quotidie  fieri  potest,  multique  Philoso- 


*  Vide  opera  Willdenow  et  aliorum  auctorum. 

plii  ingeniosi  ejus  causam  exponere  sine  exi¬ 
tu.  felici  conati  sunt.  Causae  praecipuae  hu¬ 
jus  ab  illis  propositae,  sunt  attractio  gravita- 
tionis,  et  potestas  sentiendi  vel  eligendi  ros¬ 
tello  a  Natura  data  :  haec  autem  experimentis 
non  comprobata  est,  nam  res  noxias  rosteb 
lum  non  evitare  invenitur ;  illa  etiam  opinio 
verisimilior  videtur 

Nunc  autem  Rostello  in  terra  stabilito, 
Plumulam  sese  ostendere  incipientem,  et  ad 
superficiem  emicare  conantem,  invenimus  : 
hanc  tamen  partem,  etiam  super  solum  appa¬ 
rentem,  cotyledones  nutrire  continuant,  et  si 
hae  ab  illo,  casu  quolibet  amoveantur,  plan¬ 
ta  omnis  celeriter  interibit,  radicula  enim 
virtutis  suae  nutrientis  nondum  satis  acqui¬ 
evit.  Plumula  autem,  his  pro  tempore  res¬ 
tantibus,  ad  superficiem  ascendere  procedit ; 
in  aera  tandem  caput  suum  erigit,  et  folia 


'*  Vide  Philosophical  Transactions, 

gradatim  explicare  coepit.  At  nunc  radix 
nutriendi  vires  acquirere  incipit ;  cotyledones 
haud  diutius  necessariae  intereunt ;  et  planta 
novella  magnitudinem,  robur,  et  pulchritu¬ 
dinem  sensim  adipiscitur.  Mox  etiam  folia, 
ramosque  abunde  emittit,  flores  expandit,  et 
denique  semina,  illi  ex  quo  ipsa  emicuit  si¬ 
milia,  producit.  Haec  quoque  in  terram  vi- 
cissim  deponuntur,  rostellum  et  plumulam 
progignunt,  eundeinque  crescendi  et  procre¬ 
andi  ordinem  assidue  sequuntur. 


FINIS. 

